Spansk konkvistadorhjelm fra 1600-tallet utstilt i *Museo del Carmen* i Maipú i Santiago de Chile. Hjelmen er en såkalt morion, en historisk militærhjelm som likner en kuleformet hatt med høy, buet hjelmkam og utstående, båtformet brem som danner en spiss foran og bak.
Spanske soldater ca. 1540-1590 iført halvrustninger, kyrass, morionhjelmer og gresskarbukser, den spanske varianten av de tyske pludderbuksene.
**Morion**, også omtalt som «spansk hjelm» og «båthjelm»,[] er en type historisk militærhjelm (stormhatt, stormlue) som kom i bruk omkring 1520. Slike hjelmer ble båret av fotsoldater flere steder i Europa og var typisk for de spanske konkvistadorene som erobret deler av Amerika. Morionene ble laget av metall og formet som en sammentrykt halvkule, klokke eller belg. Nederst er en bred brem, kant eller krage som er bøyd oppover i en båtliknende bue med spiss foran og bak. Langs toppen går en høy, halvmåneformet metallkam. Hjelmtypen forbindes særlig med Spania på 1500-tallet, men var billig å produsere og i bruk over store deler av Europa inn på 1600-tallet, blant annet av pikenerer og musketerer. Hjelmene var innvendig foret med mykt materiale og kunne ha hakereim med kinnplater. 

Hjelmformen var en videreutvikling av åpne jernhatter fra tidligere i middelalderen, «pottehjelmer» brukt for eksempel ved beleiringer av festninger og annet. Morioner, og brystpanser, erstattet lukkede hjelmer med visir og tyngre rustninger over større deler av kroppen. Soldatene ble dermed lettere og kunne bevege seg friere.

Sveitsergarden, pavens livgarde i Vatikanet, bærer fortsatt morionhjelmer som del av sin tradisjonelle seremoniuniform, en farge- og stoffrik landsknektdrakt med røtter i 1400-tallet. 

Høye, klokkeformede morionhjelmer uten kam og med smal brem ble også kalt cabasset.

  

Ordet *morion* er lånt direkte fra det spanske *morrion*, et ord som er avledet av *morra*, «skalle» eller «isse».

* Gammel morion dekorert med fleur-de-lis (fransk lilje) i Rustkammeret i Trondheim.Gammel morion dekorert med *fleur-de-lis* (fransk lilje) i Rustkammeret i Trondheim.
* Morion i Muzeum Zagłębia i borgen i Będzin i PolenMorion i Muzeum Zagłębia i borgen i Będzin i Polen
* Morionhjelm som har tilhørt Karl IX av Frankrike (1550-1564), utsmykket med relieffer i svart og gull.Morionhjelm som har tilhørt Karl IX av Frankrike (1550-1564), utsmykket med relieffer i svart og gull.
* Cabasset var en høy morionhjelm uten kam, i bruk på 1500- og 1600-tallet.Cabasset var en høy morionhjelm uten kam, i bruk på 1500- og 1600-tallet.

Se også
-------

* Cabasset, italiensk klokkeformet hjelm uten kam
* Adrianhjelm, fransk hjelm fra første verdenskrig med klokkeform, brem og kam

Referanser
----------

1. 1 2  Grimberg, Carl (1875-1941) (1989). *Menneskenes liv og historie*. [Oslo]: Cappelen. s. 50. ISBN 8202114497.
2. ↑  *Opfindelsernes Bog: en Oversigt over Menneskets kulturhistoriske Udvikling og Fremskridt paa Videnskabens, Kunstens, Industriens og Handelens Omraader fra tidligste Tid til vore Dage*. Kjøbenhavn: Forlagsbureauet i Kjøbenhavn. 1881. s. 49–50.
3. ↑  Oppslagsordet «stormhatt» i *Det Norske Akademis ordbok*
4. ↑  Byam, Michèle (1992). *Gamle våpen og rustninger*. [Oslo]: Den norske Bokklubben. ISBN 8252521355.
5. ↑  Jonathan Tavares: *The Morion: An Introduction to its Development, Form, & Function* (PDF av artikkel på engelsk i *American Society of Arms Collectors Bulletin* 2012)
6. ↑  *Tanums store antikvitetsbok*. [Oslo]: Tanum. 1975. s. 460. ISBN 8251801680.
7. ↑  Norheim, Per Terje (1941-) (2000). *Våpen i Norge: fra spyd og luntelåsmuskett, til Krag-Jørgensen og bajonett*. [Oslo]: Damm. s. 118. ISBN 8276432123.
8. ↑  Oppslagsordet«miron» i *Svenska Akademiens ordbok*

Eksterne lenker
---------------

* (en) Morion – kategori av bilder, video eller lyd på Commons Rediger på Wikidata
* Jonathan Tavares: *The Morion: An Introduction to its Development, Form, & Function* (PDF av artikkel på engelsk i *American Society of Arms Collectors Bulletin* 2012)